หุ้นยุโรปปิดบวก รับคาดการณ์อีซีบีเดินหน้าผ่อนคลายการเงิน
ตลาดหุ้นยุโรปปิดพุ่งขึ้นเมื่อคืนนี้ (26 พ.ย.) โดยได้แรงหนุนจากการคาดการณ์ที่ว่า ธนาคารกลางยุโรป (ECB) จะผ่อนคลายนโยบายการเงินเพิ่มเติมในการประชุมต้นเดือนหน้า ขณะที่หุ้นกลุ่มรถยนต์พุ่งขึ้นอย่างแข็งแกร่ง เพราะได้ปัจจัยหนุนจากการอ่อนค่าของสกุลเงินยูโร
27 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.9% ปิด (26 พ.ย.) ที่ 384.37 จุด, ดัชนี DAX ตลาดหุ้นเยอรมันปิดที่ 11,320.77 จุด เพิ่มขึ้น 151.23 จุด หรือ +1.35%, ดัชนี CAC-40 ตลาดหุ้นฝรั่งเศสปิดที่ 4,946.02 จุด เพิ่มขึ้น 53.03 จุด หรือ +1.08% และดัชนี FTSE 100 ตลาดหุ้นลอนดอนปิดที่ 6,393.13 จุด เพิ่มขึ้น 55.49 จุด หรือ +0.88%
ตลาดหุ้นยุโรปปิดในแดนบวกติดต่อกัน 2 วันทำการ เนื่องจากตลาดยังคงขานรับกระแสคาดการณ์ที่ว่า ECB จะผ่อนคลายนโยบายการเงินเพิ่มเติม ในการประชุมวันที่ 3 ธ.ค.นี้ หลังจากที่ ECB ส่งสัญญาณอย่างชัดเจนเมื่อเดือนที่แล้ว ทั้งนี้ ในการประชุม ECB เมื่อเดือนต.ค.ที่ผ่านมา นายมาริโอ ดรากี ประธาน ECB กล่าวในแถลงการณ์ภายหลังการประชุมว่า ECB จะทำการทบทวนในเดือนธ.ค.เพื่อพิจารณาว่าจะมีการดำเนินการเพิ่มเติมหรือไม่ เพื่อกระตุ้นเงินเฟ้อที่ยังคงอยู่ในระดับต่ำในขณะนี้
หุ้นกลุ่มรถยนต์พุ่งขึ้นอย่างแข็งแกร่ง เพราะได้แรงหนุนจากการอ่อนค่าของสกุลเงินยูโร โดยหุ้นเดมเลอร์ ปรับขึ้น 3.17% ส่วนหุ้นโฟล์คสวาเกนพุ่งขึ้น 3.1% แม้ว่ามีรายงานว่า กระทรวงสิ่งแวดล้อมของเกาหลีใต้ได้สั่งให้บริษัทโฟล์กสวาเกน เอจี ดำเนินการเรียกคืนรถราว 125,522 คันในเกาหลีใต้ ซึ่งได้รับผลกระทบจากเรื่องอื้อฉาวเกี่ยวกับการโกงค่าการปล่อยมลพิษของรถยนต์โฟล์กสวาเกน
หุ้นกลุ่มผู้ผลิตเซมิคอนดัคเตอร์ปรับตัวขึ้นเช่นกัน โดยหุ้นอินฟิเนียน เทคโนโลยีส์ ทะยานขึ้น 12.85% หลังจากบริษัทเปิดเผยผลประกอบการที่แข็งแกร่งเกินคาด ขณะที่หุ้นเอสทีไมโครอิเล็กทรอนิก เอ็นวี และหุ้นไดอะล็อก เซมิคอนดัคเตอร์ ต่างก็ปิดตลาดพุ่งขึ้นเช่นกัน